प्रोड्यूसर बुलाते रहे लेकिन नहीं गए; बोले- दुनिया से नफरत हो गई थी
Piyush Mishra Speaks About Salman Khan's Maine Pyar Kiya Role Offer - सूरज बड़जात्या की फिल्म मैंने प्यार किया ने सलमान खान को सुपरस्टार बनने की सीढ़ी प्रदान की। हालांकि ये फिल्म पहले एक्टर पीयूष मिश्रा को ऑफर हुई थी
सूरज बड़जात्या की फिल्म मैंने प्यार किया ने सलमान खान को सुपरस्टार बनने की सीढ़ी प्रदान की। हालांकि ये फिल्म पहले एक्टर पीयूष मिश्रा को ऑफर हुई थी। पीयूष ने कहा कि वो जब नेशनल स्कूल ऑफ ड्रामा में पढ़ रहे थे तब उनके पास इस फिल्म का ऑफर आया था। उस वक्त उनकी कद काठी भी काफी अच्छी थी।
पीयूष ने बताया कि बड़जात्या ने उन्हें ऑडिशन के लिए मुंबई आने का न्यौता दिया। हालांकि पीयूष आखिरी वक्त पर मुंबई नहीं गए। इसकी वजह बताते हुए पीयूष ने कहा कि उन्हें पता ही नहीं चला कि उस वक्त उन्हें क्या हो गया। वो बस दुनिया से हताश और निराश हो गए थे।
NSD में पढ़ाई कर रहे थे पीयूष, तभी सूरज बड़जात्या के पिता से मुलाकात हुई
पीयूष मिश्रा ने लल्लनटॉप से बात करते हुए कहा, 'बात तब की है जब मैं NSD में पढ़ रहा था। मैं लास्ट ईयर में था और पढ़ाई खत्म होने में बस कुछ महीने बाकी थे। मैं उस वक्त एक स्मार्ट और गुड लुकिंग लड़का था। मेरी जॉलाइन और नाक वगैरह काफी सुंदर थी। एक दिन मेरे डायरेक्टर ने मुझे अपने चेंबर में बुलाया। उन्होंने मेरा परिचय एक सज्जन से कराया।
मैं उनका नाम तो नहीं लूंगा लेकिन वो काफी बड़े फिल्म मेकर थे और अपने बेटे को डायरेक्टर के तौर पर लॉन्च कर रहे थे। उन्होंने तब मुझसे कहा कि वो 'मैंने प्यार किया' नाम से एक फिल्म बना रहे हैं। इसके लिए उन्होंने हीरोइन को कास्ट कर लिया है, अब उन्हें एक मेल लीड एक्टर की तलाश है जिसके लिए वो NSD आए हैं।'
'उन्होंने मेरी फोटो ली और मुंबई आने को कहा'
पीयूष ने आगे कहा, 'वे मेरा फीचर देख कर खुश हो गए, मुझसे मेरा नाम और सारी जानकारी लेने लगे। उन्होंने मुझे अपना विजिटिंग कार्ड देते हुए मुंबई आने का न्यौता दिया। मैंने भी उस वक्त जाने का वादा किया। उन्होंने मेरी एक फोटो ली और चले गए। 15 दिन बाद मेरे डायरेक्टर मुझसे मिले और कहा कि उनके पास मेरे लिए फोन आया था। उन्होंने मुझे तुरंत मुंबई जाने को कहा, अब भले ही इसके लिए NSD बीच में ही क्यों न छोड़नी पड़े।'
लास्ट मोमेंट पर पीछे हट गए पीयूष
सब कुछ बिल्कुल सेट था। डायरेक्टर तक ने पीयूष को मुंबई जाने के लिए जोर दिया, लेकिन पीयूष की तकदीर में कुछ और ही लिखा था। उन्होंने आगे कहा, 'मैंने कहा तो था कि मैं जाऊंगा लेकिन मैं नहीं गया। तब तक दिल में थोड़ी खता हो गई थी। पता नहीं क्यों दुनिया से नफरत जैसी होने लगी थी।
मैं तीन साल बाद मुंबई गया तो देखा कि उस फिल्म से सलमान खान नाम का स्टार पैदा हो गया है। मैं उनके लिए खुश हुआ, लेकिन मैंने अपने बारे में भी सोचा कि अगर मैं उस वक्त फिल्म कर लेता तो शायद उस तरह का काम नहीं कर पाता जैसा मैंने बाद में किया। हर किसी की अपनी नियति होती है।' पीयूष ने कहा कि जो भी हुआ एक हादसे के समान था। हालांकि उन्हें इस बात का कोई गम नहीं है।
बॉलीवुड की आइकॉनिक फिल्म है मैंने प्यार किया ​​​​​​
मैंने प्यार किया को बॉलीवुड के आइकॉनिक फिल्मों में से एक गिना जाता है। रोमांस और शानदार म्यूजिक से भरपूर ये फिल्म 1989 में रिलीज हुई थी। सूरज बड़जात्या के डायरेक्शन में बनी इस फिल्म में सलमान खान और भाग्य श्री मुख्य भूमिका में थे। फिल्म ने दुनियाभर में 28 करोड़ की कमाई की और ऑलटाइम ब्लॉकबस्टर होने का तमगा हासिल किया।
स्क्रीन टेस्ट में रिजेक्ट हुए, 6 महीने बाद फिल्म से जुड़े
सूरज बड़जात्या ने खुलासा किया था कि सलमान खान को शुरुआती समय में मैंने प्यार किया के स्क्रीन टेस्ट में रिजेक्ट कर दिया गया था। हालांकि 6 महीने के अंदर उन्हें दोबारा फिल्म के लिए कास्ट कर लिया गया था। इसके पीछे वजह ये थे कि राजश्री प्रोडक्शन उस वक्त घाटे में चल रही थी। कोई भी बड़ा एक्टर राजश्री के साथ काम नहीं करना चाहता था।
बाद में थक हार कर सूरज ने फिर सलमान से संपर्क किया जिसे उन्होंने 6 महीने पहले रिजेक्ट कर दिया था। सलमान फिल्म के लिए ऑन बोर्ड हुए उसके बाद जो हुआ वो इतिहास बन गया। पूरी खबर पढ़ें